Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Alberto Catalán Higueras jaunak egindako galderaren erantzuna, Foru Diputazioak emana, Ribaforadan Derrigorrezko Bigarren Hezkuntzako institutu berri bat eraikitzeari buruzkoa. Galdera 2018ko urriaren 5eko 120. Nafarroako Parlamentuko Aldizkari Ofizialean argitaratu zen.

Iruñean, 2018ko azaroaren 2an

Lehendakaria: Ainhoa Aznárez Igarza

ERANTZUNA

Unión del Pueblo Navarro (UPN) talde parlamentarioak 9-18/PES/-00195 idatzizko galdera egin du. Hona Nafarroako Gobernuko Hezkuntzako kontseilariaren informazioa:

Unibertsitateen eta Hezkuntza Baliabideen Zuzendaritza Nagusiko zuzendari nagusiaren abuztuaren 29ko 589/2018 Ebazpenaren bitartez, Hezkuntza Departamentuak honako hauei adjudikatu zien Ribaforadan Derrigorrezko Bigarren Hezkuntzako institutu bat eraikitzeko obren proiektua egitea eta haren zuzendaritza: Boa Arquitectos SLP, 96.695,01 euroko zenbatekoan, BEZa barne (% 72ko partaidetza) eta Ingeniería Eguzkia SL, B31737802 IFK duena, 37.603,62 euroko zenbatekoan, BEZa barne (% 28ko partaidetza), guztira 134.298,63 euroko zenbatekoan, % 21eko BEZa barne, eta proiektua idazteko 60 egun naturaleko epearekin; epe hori azaroaren 24an amaituko da, hura entregatzearekin.

Proiektua idazteko lizitazioan, Ribaforadako Udalak parte hartu du arkitektura-proposamen guztien balorazioetan, eta, horretarako, 2018ko ekainaren 19an aurkeztutako eskaintza guztiak igorri ziren. Ribaforadako Udalak balorazioa egin ondoren, beste teknikari batzuen artean, Kontratazio Mahaiak adjudikazio-proposamena aurkeztu zuen eta lehen aipatutako kontratua egin zen.

Proiektua entregatu eta berehala, Hezkuntza Departamentuak obretarako eta jarduera sailkatuko udal lizentzia eskatuko ditu, eta ikastetxe berria eraikitzeko obren lizitazioa aterako du.

2018ko urte honetan hiru herrietako hezkuntza-komunitatearekin izandako hartu-emanei dagokienez, berriena joan den urriaren 22an izan da, hiru herrietako gurasoen elkarteekin, haur eta lehen hezkuntzako hiru ikastetxeetako zuzendaritzekin eta hiru udalen ordezkaritzekin batera egindako bileran, Ribaforadako kultur etxean; hartan, hala ikastetxearen hezkuntza proiektua, nola eraikuntza-proiektuaren garapena azaldu ziren.

Ikastetxe berriaren zuzendaritzaz arduratuko den pertsona izendatu izanari buruz, berriz, esan behar dugu Hezkuntza Departamentua hautagaiekin hitz egiten ari dela, baina oraindik ere ez duela bat aukeratu. 9-17-PES-00222 galderaren erantzunean, adierazi genuen pertsona bat liberatuko genuela zentro horren zuzendaritza har zezan, baina halakorik ez da gertatu oraindik.

Behin ikastetxea zabalduta abian jarriko diren irakaskuntza-mailei dagokienez, aurreikusi da Derrigorrezko Bigarren Hezkuntzako 1. eta 2. mailak eskaintzea, oro har derrigorrezko bigarren hezkuntzako ikastetxe berriak ireki ditugunean egin dugun bezala.

Iruñean, 2018ko urriaren 31n

Hezkuntzako kontseilaria: María Solana Arana